รองเลขาธิการ กพฐ. เปิดเผย เตรียมเสนอ กพฐ.พิจารณาเลื่อนวันรับสมัครนักเรียนชั้น ม.1 และ ม.4 เนื่องจากตรงกับวันเลือกตั้ง ส.ส.
นายสนิท แย้มเกษร รองเลขาธิการคณะกรรมการการศึกษาขั้นพื้นฐาน(กพฐ.) เปิดเผยภายหลังประชุมหารือการเลื่อนวันรับสมัครนักเรียนระดับ ชั้น ม.1 และ ม.4 สังกัดสำนักงานคณะกรรมการการศึกษาขั้นพื้นฐาน (สพฐ.) ปีการศึกษา 2562 ว่า เนื่องจาก สพฐ.ได้กำหนดปฏิทินการรับสมัครนักเรียน ชั้นม.1 และ ม.4 โรงเรียนที่มีอัตราการแข่งขันสูงและโรงเรียนทั่วไป ในระหว่างวันที่ 23-27 มี.ค.62 เป็นระยะเวลา 5 วัน         แต่เนื่องจากคณะกรรมการการเลือกตั้ง(กกต.) ได้กำหนดให้วันที่ 24 มี.ค. เป็นวันเลือกตั้งสมาชิกสภาผู้แทนราษฎร(ส.ส.) ตนจึงได้เชิญผู้เกี่ยวข้อง ผอ.สำนักงานเขตพื้นที่การศึกษา มัธยมศึกษา(สพม.)กรุงเทพมหานคร เขต 1 และ 2 ผอ.โรงเรียนที่มีอัตราการแข่งขันสูงส่วนหนึ่งมาหารือ ซึ่งมีความเห็นร่วมกันว่า ควรจะเลื่อนวันรับสมัครเร็วขึ้น แต่ยังคงระยะเวลาเท่าเดิม คือ เป็นวันที่ 22-23 มี.ค. และ 25- 27 มี.ค. โดยให้งดรับสมัครเฉพาะวันที่ 24 มี.ค. เพื่อให้ผู้ปกครอง ครูและบุคลากรได้ไปเลือกตั้งตามสิทธิ์         ทั้งนี้เตรียมเสนอเรื่องดังกล่าวต่อที่ประชุมคณะกรรมการการศึกษาขั้นพื้นฐาน(กพฐ.) ในวันที่ 8 ก.พ.นี้ หากให้ความเห็นชอบก็จะเร่งแก้ไขประกาศ สพฐ. เรื่องนโยบายและแนวปฏิบัติเกี่ยวกับการรับนักเรียน สังกัด สพฐ. และปฏิทินการรับนักเรียน ปีการศึกษา 2562 ใหม่ และประชาสัมพันธ์ให้สถานศึกษาและผู้ปกครองทราบต่อไป